**3.**

На основу члна 6. Одлуке о помоћи за озакоњење стана или породичне куће као вид стамбене подршке (''Службени лист Града Новог Сада'', број 43/19), Комисија за остваривање помоћи за озакоњење стана или породичне куће, дана 23. јануара 2020. године, расписује

ЈАВНИ ПОЗИВ

ЗА ОСТВАРИВАЊЕ ПОМОЋИ ЗА ОЗАКОЊЕЊЕ СТАНА ИЛИ ПОРОДИЧНЕ КУЋЕ

I.

Овим јавним позивом позивају се заинтересована лица да поднесу захтев за остваривање помоћи за озакоњење стана или породичне куће, израдом техничке и геодетске документације, и тиме реше своју стамбену потребу и стамбену потребу чланова свог породичног домаћинства.

Чланом породичног домаћинства сматрају се супружник и ванбрачни партнер, њихова деца, рођена у браку или ван њега, усвојена или пасторчад, њихови родитељи и лица која су они дужни по закону да издржавају, а који заједно станују са учесником јавног позива.

II.

На јавни позив се може пријавити лице које:

- је држављани Републике Србије и који са члановима свог породичног домаћинства нема у својини стан односно породичну кућу на територији Републике Србије, и

- станује у стану или породичној кући која је на земљишту у његовој својини изграђеној супротно закону којим се уређује изградња објекта, а који су поднели захтев за озакоњење објеката и који се могу озаконити.

III.

Границе прихода као услов за остваривање помоћи за озакоњење стана или породичне куће су:

* за једночлано домаћинство 27.032,83 динара,
* за двочлано домаћинство 45.955,82 динара,
* за трочлано домаћинство 64.878,80 динара,
* за четворочлано домаћинство 83.801,79 динара,
* за петочлано домаћинство 102.724,77 динара, и
* за шесточлано и веће домаћинство 121.647,76 динара.

IV.

Уз захтев прилажу се:

**документација за подносиоца захтева:**

|  |  |
| --- | --- |
| **Потребна документација** | **Документ издаје** |
| 1. Извод из матичне књиге рођених | Градска управа за опште послове |
| 2. Уверење о држављанству РС  (не старије од 6 месеци) | Градска управа за опште послове |
| 3. Потврда о пребивалишту  (не старија од 6 месеци) | Министарство унутрашњих послова |
| 4. Потврда о приходима за период од 6  месеци за месеце који претходе месецу у  коме је расписан јавни позив/потврда о  незапослености | Потврда послодавца или ПИО Фонд или Национална служба за запошљавање или оверена изјава да је незапослен и да не остварује приход |
| 5. Уверење о имовном стању | Републички геодетски завод за територију Града Новог Сада и оверена изјава о непоседовању имовине на територији Републике Србије |
| 6. препис листа непокретности као доказ о власништву на земљишту на коме је изграђен објекат супротно закону којим се уређује изградња објекта | Републички геодетски завод |
| 7. доказ да је поднет захтев за озакоњење објекта | Градска управа за урбанизам и грађевинске послове |

**документација за чланове породичног домаћинства:**

|  |  |  |
| --- | --- | --- |
| **Потребна документација** | **Документ издаје** | |
| 1. Извод из матичне књиге рођених за све  чланове породичног домаћинства | Градска управа за опште послове | |
| 2. Уверење о држављанству РС  (не старије од 6 месеци) | Градска управа за опште послове | |
| 3. Потврда о пребивалишту (не старија од  6 месеци) за све чланове породичног  домаћинства | Министарство унутрашњих послова | |
| 4. Потврда о приходима за период од 6  месеци за месеце који претходе месецу  у коме је расписан јавни позив/потврда  о незапослености за све чланове  породичног домаћинства | Потврда послодавца или ПИО Фонд или Национална служба за запошљавање или оверена изјава да је незапослен и да не остварује приход | |
| 5. Уверење о имовном стању за све  чланове породичног домаћинства | Републички геодетски завод за територију Града Новог Сада и оверена изјава о непоседовању имовине на територији Републике Србије | |
| 6. Потврда за чланове породичног  домаћинства узраста 14-26 година да  имају статус редовног ученика или  редовног студента | | Средња школа/факултет или оверена изјава да је незапослен и да не остварује приход |
| 7. Извод из матичне књиге венчаних/оверена  изјава(само за супружника,  односно ванбрачног партнера подносиоца  захтева) | | Градска управа за опште послове/Јавни бележник |
| 8. Решење Центра за социјални рад (само за  усвојену децу подносиоца захтева) | | Центар за социјални рад |
| 9. Пресуда надлежног суда о обавези  издржавања (само за лица које су  подносилац захтева и чланови породичног  домаћинства дужни по закону да  издржавају) | | Надлежан суд |

\* У складу са чланом 103. став 1. Закона о општем управном поступку („Службени гласник РС“, бр. 18/16 и 95/18 – аутентично тумачење) Комисија ће путем Градске управе за имовину и имовинско-правне послове прибавити по службеној дужности следећу документацију из горе наведених табела:

- извод из матичне књиге рођених за поднсиоца захтева и све чланове породичног домаћинства,

- уверење о држављанству за подносиоца захтева,

- потврду о пребивалишту за подносоиоца захтева и све чланове породичног домаћинства, и

- уверење о имовном стању за подносиоца захтева и све чланове породичног домаћинства,

осим уколико странка у складу са ставом 3 наведеног члана изјави да ће у циљу ефикаснијег и еконимичнијег разматрања свог поднетог захтева на Јавни позив, наведене доказе прибавити сама.

Рок за подношење захтева је 30 дана од дана објављивања јавног позив.

V.

Захтеви се подносе Комисији за остваривање помоћи за озакоњење стана или породичне куће у затвореним ковертама путем поште или писарнице Градске управе за имовину и имовинско-правне послове на адреси Нови Сад, Народног фронта број 53. са назнаком: „Јавни позив за помоћ за озакоњење стана или породичне куће“.

VI.

Комисија врши бодовање по захтевима чији подносиоци испуњавају услове у складу са Законом и подзаконским актима.

Непотпуни и неблаговремени захтеви неће се разматрати, као и захтеви који не испуњавају услове из јавног позива, о чему ће Комисија обавестити подносиоца захтева.

VII.

На основу спроведеног бодовања, Комисија сачињава Предлог листе реда првенства за остваривање помоћи за озакоњење стана или породичне куће и објављује исту у дневном листу „ Дневник“ и на сајту Града Новог Сада [www.novisad.rs](http://www.novisad.rs).

За све додатне информације подносилац захтева може да се обрати на контакт телефон: 021/489-0011, 021/489-0022 и 021/489-0043.

VIII.

На Предлог листе реда првенства за остваривање помоћи за озакоњење стана или породичне куће подносилац захтева може да подносе приговор Градском већу Града Новог Сада у року од 15 дана од дана објављивања Предлога листе реда првенства за остваривање помоћи за озакоњење стана или породичне куће.

Приговор се подноси путем Градске управе за имовину и имовинско-правне послове путем поште на адресу Нови Сад, Народног фронта број 53 или путем писарнице ове управе на истој адреси.

**РЕПУБЛИКА СРБИЈА**

**АУТУНОМНА ПОКРАЈИНА ВОЈВОДИНА**

**ГРАД НОВИ САД**

**КОМИСИЈА ЗА ОСТВАРИВАЊЕ ПОМОЋИ**

**ЗА ОЗАКОЊЕЊЕ СТАНА ИЛИ**

**ПОРОДИЧНЕ КУЋЕ ПРЕДСЕДНИК КОМИСИЈЕ**

**БРОЈ: XXV-020-480/2019 Вера Зорић, с.р.**

**ДАТУМ: 23.01.2020. године**

**НОВИ САД**